Класификация на информацията:
Ниво 0, TLP-WHITE

УСТРОЙСТВЕН ПРАВИЛНИК НА ИЗПЪЛНИТЕЛНАТА АГЕНЦИЯ ПО СЕЛЕКЦИЯ И РЕПРОДУКЦИЯ В ЗЕМЕДЕЛИЕТО
Проект
Глава първа
ОБЩИ ПОЛОЖЕНИЯ

Чл. 1. (1) С правилника се уреждат дейността, структурата, функциите, числеността на персонала и организацията на работа на Изпълнителната агенция по селекция и репродукция в земеделието към министъра на земеделието и храните, наричана по-нататък „агенцията“.
(2) Дейността на агенцията се осъществява на основата на принципите на законност, откритост и достъпност, отговорност и отчетност, ефективност, субординация и координация, предвидимост, обективност, безпристрастност и непрекъснато усъвършенстване на качеството.

Чл. 2. (1) Изпълнителната агенция по селекция и репродукция в земеделието е юридическо лице със седалище София – второстепенен разпоредител с бюджет към министъра на земеделието и храните.
(2) Агенцията е изпълнителен орган в областта на селекцията и репродукцията в земеделието към министъра на земеделието и храните и го подпомага при провеждането на държавната политика в областта на признаването на нови сортове растения и породи животни, развъдната дейност, сертификацията на растителен репродуктивен материал управлението и съхраняването на генетичните ресурси в земеделието.
(3) Агенцията е компетентен държавен орган за извършване на официален контрол по:Добавен текст, отнасящ се до новата структура

1. Регламент (ЕС) 2016/1012 на Европейския парламент и на Съвета от 8 юни 2016 г. относно зоотехнически и генеалогични условия за развъждане, търговия и въвеждане в Съюза на чистопородни разплодни животни, хибридни разплодни свине и зародишни продукти от тях, за изменение на Регламент (ЕС) № 652/2014 и директиви 89/608/ЕИО и 90/425/ЕИО на Съвета и за отмяна на определени актове в областта на развъждането на животни (ОВ, L 171 от 29 юни 2016 г.);
2. Делегиран регламент (ЕС) 2020/686 на Комисията от 17 декември 2019 година за допълнение на Регламент (ЕС) 2016/429 на Европейския парламент и на Съвета по отношение на одобряването на животновъдни обекти за зародишни продукти и на изискванията за проследимост и ветеринарно-здравните изисквания при движение в рамките на Съюза на зародишните продукти от определени отглеждани сухоземни животни. (OВ L 174, 3 юни 2020 г.);
3. Регламент (EС) 2017/625 на Европейския парламент и на Съвета от 15 март 2017 година, относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях , здравето на растенията и продуктите за растителна защита, за изменение на регламенти (ЕО) № 999/2001, (EО) № 396/2005, (EО) № 1069/2009, (EО) № 1107/2009, (EС) № 1151/2012, (ЕС) № 652/2014, (EС) 2016/429 и (EС) 2016/2031 на Европейския парламент и на Съвета, регламенти (EО) № 1/2005 и (EО) № 1099/2009 на Съвета и директиви 98/58/EО, 1999/74/EО, 2007/43/EО, 2008/119/EО и 2008/120/EО на Съвета, и за отмяна на регламенти (EО) № 854/2004 и (EО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/EО, 96/93/EО и 97/78/EО на Съвета и Решение 92/438/EИО на Съвета на генетично модифицирани семена. (OB L 95, 7 април 2017 г.).
(4) Изпълнителната агенция по селекция и репродукция в земеделието осъществява контрола на:
1. производството, заготовката, разпространяването, търговията и съхраняването на посевен и посадъчен материал; сертифицирането му при спазване на приетите методи, схеми и изисквания  за качество;
2. администрира процедурата по изпитването и признаването на сортовете културни растения и породи буби по Закона за посевния и посадъчния материал.
3. развъдните организации и развъдната дейност, контролира селекцията и репродукцията на селскостопанските животни, развъдните стада и репродуктивния процес, участва в управлението и съхраняването на генетичните ресурси, съгласно Закона за животновъдството (ЗЖ) и подзаконовите нормативни актове по неговото прилагане.

(5) Агенцията осъществява дейностите по сертификация и контрол на хмел и продукти от хмел в съответствие с:
1. Регламент (ЕО) № 1850/2006 на Комисията от 14 декември 2006 г. за определяне на подробни правила за сертифицирането на хмел и продукти от хмел (OB, L 355, 15 декември 2006 г.);
2. Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (OJ, L 347, 20 декември 2013 г.);
3. Делегиран регламент (ЕС) 2023/2835 на Комисията от 10 октомври 2023 г. за допълнение на Регламент (ЕС) № 1308/2013 на Европейския парламент и на Съвета по отношение на правилата за внос в секторите на ориза, зърнените култури, захарта и хмела и за отмяна на регламенти (ЕО) № 3330/94, (ЕО) № 2810/95, (ЕО) № 951/2006, (ЕО) № 972/2006, (ЕО) № 504/2007, (ЕО) № 1375/2007, (ЕО) № 402/2008, (ЕО) № 1295/2008, (ЕО)
№ 1312/2008 и (ЕС) № 642/2010, (ЕИО) № 1361/76, (ЕИО) № 1842/81, (ЕИО) № 3556/87, (ЕИО) № 3846/87, (ЕИО) № 815/89, (ЕО) № 765/2002, (ЕО) № 1993/2005, (ЕО) № 1670/2006, (ЕО) № 1731/2006, (ЕО) № 1741/2006, (ЕО) № 433/2007, (ЕО) № 1359/2007, (ЕО) № 1454/2007, (ЕО) № 508/2008, (ЕО) № 903/2008, (ЕО) № 147/2009, (ЕО) № 612/2009, (ЕС) № 817/2010, (ЕС) № 1178/2010, (ЕС) № 90/2011 на Комисията и Регламент за изпълнение (ЕС) № 1373/2013 на Комисията (ОВ, L 2023/2835, 21 декември 2023 г.).
(6) Агенцията осъществява самостоятелно или съвместно с други органи или организации проекти и програми в областта на земеделието, финансирани със средства от програми на Европейския съюз (ЕС) или от други международни и национални източници, включително такива, в които българската страна участва със свои ресурси, като спазва регламентираните в тях условия и процедури.


Чл. 3. (1) Издръжката на агенцията се формира от бюджетни средства и от приходи от собствена дейност и ценоразпис за услугите, утвърден от изпълнителния директор.
(2) Приходите от собствена дейност на агенцията се набират от:
1. такси, събирани по ЗЖ;
2. такси, събирани по реда на Закона за посевния и посадъчния материал (ЗППМ) и  Закона за  закрила на новите сортове растения и животни (ЗЗНСРПЖ);
3. постъпления от продажба на замразена и свежа сперма, добита от селскостопански животни;
4. приходи от услуги, предоставяни по одобрен от изпълнителния директор ценоразпис;
5. предоставяне на специализирана информация;
6. дарения и помощи;
7. лихви и финансови операции и наеми;
8. средства по програми и проекти;
9. други дейности, които не са забранени със закон.
(3) Приходите от собствената дейност и бюджетната субсидия се разходват за покриване на одобрените разходи за:
1. издръжка на агенцията;
2. изпълнение на дейности, пряко свързани с функциите на агенцията;
3. закупуване на дълготрайни активи;
4. основни ремонти на материалната база на агенцията.

Чл. 4. Инспекторатът към министъра на земеделието и храните осъществява контрол върху дейността на агенцията.

Глава втора
ИЗПЪЛНИТЕЛЕН ДИРЕКТОР

Чл. 5. Агенцията се ръководи и се представлява от изпълнителен директор.

Чл. 6. Изпълнителният директор се назначава от министъра на земеделието и храните съгласувано с министър-председателя.

Чл. 7. (1) Изпълнителният директор:
1. организира, ръководи и контролира цялостната дейност на агенцията; 
2. представлява агенцията пред всички държавни органи, физически и юридически лица в страната и в чужбина;
3. представя на министъра на земеделието и храните ежегоден доклад за дейността на агенцията;
4. организира разработването и предлага на министъра на земеделието и храните  проекти на нормативни актове, свързани с дейността на агенцията;
5. предлага за утвърждаване от министъра на земеделието и храните вписването в Официалната сортова листа на страната на нови сортове растения съгласно Закона за посевния и посадъчния материал и на породи/хибриди копринена буба съгласно Закона за закрила на новите сортове растения и породи животни; 
6. организира експертизата по същество за  предоставяне на правна закрила на сортове растения и породи/хибриди копринена буба;
7. утвърждава щатното разписание на длъжностите  и поименното щатно разписание в агенцията;
8. упражнява функциите на орган по назначаването по отношение на държавните служители и на работодател по отношение на служителите, работещи по трудово правоотношение в агенцията, и определя индивидуалния размер на възнагражденията в съответствие с изискванията на нормативните актове;
9. определя със заповед териториалния обхват, седалището и числеността на персонала на териториалните звена, за които  териториалния обхват и седалището не са посочени в правилника.
10. сключва договори и издава заповеди, свързани със служебните и трудовите правоотношения;
11. назначава Дисциплинарния съвет и налага дисциплинарни наказания;
12. командирова служителите на агенцията в страната и в чужбина;
13. сключва, изменя и прекратява договори, свързани с осъществяването на дейността на агенцията;
14. взема решения за провеждане на процедури за възлагане на обществени поръчки в съответствие с действащото законодателство;
15. одобрява и контролира извършването на капитално строителство и ремонти и придобиването на дълготрайни материални активи в рамките на утвърдените от бюджета средства и одобрените поименни списъци;
16. преразпределя при необходимост дълготрайни материални активи между териториалните звена и одобрява бракуването им;
17. ръководи, организира и контролира дейността по защита на класифицираната информация и определя служител по сигурността на информацията; 
18. е председател на Държавната комисия по породи животни;
19. е национален координатор по управление и съхранение на генетичните ресурси;
20. е председател на Националния съвет по генетични ресурси в животновъдството;
21. определя поименния състав на Националния съвет по генетични ресурси в животновъдството;
22. е член на Административния съвет на Европейския офис за сортовете растения (CPVO);
23. контролира дейността на работния комитет за Официален регистратор за Република България на конете от Чистокръвна английска и Чистокръвна арабска порода;
24. изготвя мотивирани доклади до министъра на земеделието и храните за дейността на развъдните организации и прави предложения до министъра на земеделието и храните за отнемане на разрешенията по чл. 29б, ал. 2 ЗЖ;
25. прави мотивирани предложения до министъра на земеделието и храните  за забрана или ограничаване на износа на изчезващи и застрашени от изчезване породи и популации;
26. утвърждава програми за обучение и издава удостоверения за сортоизпитватели на физически и юридически лица;
27. утвърждава методики за сортоизпитване за различимост, хомогенност и стабилност и за биологични и стопански качества;
28. сключва договори за сортоизпитване от името на агенцията;
29. сключва споразумения с компетентни органи от договорни държави за извършване на сортоизпитване  на чужди сортове растения в страната и възлагане от българска страна на сортоизпитване на  компетентните органи на договорните държави;
30. назначава  комисии от експерти по отделни групи растителни видове и утвърждава конспекти за провеждане на изпити на физически лица (инспектори) за извършване на полска инспекция с цел сертификация на определени категории семена;
31. издава разрешения за извършване на полска инспекция с цел сертификация на определени категории семена от физически лица (инспектори);
32. назначава комисии от експерти по отделни групи растителни видове и утвърждава конспекти за провеждане на изпити на физически лица - пробовземачи, за извършване на пробовземане от заготвени хомогенни партиди семена с цел сертификация;
33. издава разрешения за извършване на пробовземане с цел сертификация на категории семена от физически лица (пробовземачи);
34. внася предложения до министъра на земеделието и храните за издаване на разрешения за работа на лаборатории за извършване на анализи за определяне на посевните качества на семената с цел сертификация на семената и лабораторни анализи на търговски семена и смески;
35. прави мотивирано предложение до министъра на земеделието и храните за издаване на наказателни постановления по актове, съставени от служители на агенцията по ЗЖ, ЗЗНСРПЖ,ЗППМ и Закона за генетично модифицираните организми;
36. организира и контролира изпълнението на нормативните актове, свързани с дейността на агенцията;
37. изготвя обобщен доклад до министъра на земеделието и храните и с резултатите от извършените проверки през предходната календарна година;
38. представя  доклад до министъра на земеделието и храните с решенията на Националния съвет по генетични ресурси за статуса на породите;
39. контролира дейностите, свързани с опазване, устойчиво използване и достъп до генетични ресурси в животновъдството;
40. участва в консултативния съвет по животновъдство към министъра на земеделието и храните  при решаване на проблеми от неговата компетентност;
41. създава  работни групи и съвети по въпроси, свързани с изпълнението на функциите на агенцията, при възникване на епидемична обстановка или други форсмажорни обстоятелства;
42. утвърждава вътрешни правила и инструкции, свързани с дейността на агенцията;
43. ръководи информационната политика, като осигурява публичност и прозрачност на дейността на агенцията;
44. контролира работата по създаване и поддържане на регистрите по чл. 18, ал. 6 от ЗЖ, чл. 6, ал. 11, и чл. 28, ал. 4 от ЗППМ;
45. организира и контролира изграждането и поддържането на информационните системи на агенцията по смисъла на чл. 24 от ЗЖ.
46. утвърждава процедури за осъществяване на официален контрол по Закона за животновъдството, Закона за ветеринаромедицинската дейност, Закона за пчеларството, Закона за посевния и посадъчния материал и Закона за генетично модифицираните организми и върху дейността на развъдните организации;
47. организира сътрудничество със звена на други държавни органи и неправителствени организации, както и с международни организации и институции в рамките на определените му правомощия;
48. определя със заповед длъжности с висок корупционен риск съгласно чл. 7а, ал. 2 от Закона за държавния служител.
(2) Изпълнителният директор осъществява и други дейности, възложени му със закон или с акт на Министерския съвет или от министъра на земеделието и  храните.
(3) Изпълнителният директор осъществява своите правомощия в сътрудничество с другите органи на изпълнителната власт, с неправителствени организации, с международни организации и институции.

Чл. 8. В изпълнение на своите правомощия изпълнителният директор издава индивидуални административни актове.

Чл. 9. (1) При осъществяване на правомощията си изпълнителният директор се подпомага от заместник изпълнителен директор.
(2) Трудовият договор със заместник изпълнителния директор се сключва, изменя и прекратява от изпълнителния директор съгласувано с министъра на земеделието и храните.
(3) Изпълнителният директор делегира със заповед правомощия на заместник изпълнителния директор и определя функциите му.
(4) При отсъствие на изпълнителния директор функциите му се изпълняват от длъжностно лице, определено със заповед за всеки конкретен случай, или от заместник-изпълнителния директор при отсъствие на определеното длъжностно лице.

Глава трета
СТРУКТУРА, СЪСТАВ И ФУНКЦИИ НА АГЕНЦИЯТА

Раздел I
Общи положения

Чл. 10. (1) Изпълнителният директор осъществява правомощията си с помощта на обща и специализирана администрация с обща численост съгласно приложението.
(2) Общата администрация е организирана в дирекция „Административно, правно, финансово, счетоводно и информационно обслужване“.
(3) Специализираната администрация е организирана в три главни дирекции с териториални звена:
1. Главна дирекция „Сортоизпитване, апробация и семеконтрол“;
2. Главна дирекция „Контрол и анализ на развъдната дейност в животновъдството“;
3. Главна дирекция „Управление на генетичните ресурси и репродуктивния процес в животновъдството“.

Чл.11. (1) Предварителния контрол за законосъобразност по смисъла на § 1, т. 10 от допълнителните разпоредби на Закона за финансовото управление и контрол в публичния сектор (ЗФУКПС) се осъществява от финансов контрольор, назначен от изпълнителния директор.
(2) Финансовият контрольор:
1. осъществява своята дейност съгласно ЗФУКПС и указанията на министъра на финансите.
2. осъществява предварителен контрол за законосъобразност при осъществяването на  финансовата дейност на агенцията;
3. писмено изразява мнение относно законосъобразността на решенията или действията, свързани с разпореждане с активи и средства, включително поемане на задължение и извършване на разход. Решенията или действията, свързани с управление и стопанисване на имуществото на агенцията, включително отдаване под наем с цел получаване на приходи. Други решения, от които се пораждат права, съответно задължения, за агенцията и/или за нейните служители.
(3) Финансовият контрольор не може да съвместява едновременно  отговорности по одобрение, изпълнение и осчетоводяване съгласно чл. 7, ал. 1, т. 8 от ЗФУКПС.
(4) При отсъствие на  финансовият контрольор неговите функции се изпълняват от определено от изпълнителния директор с писмена заповед длъжностно лице за всеки конкретен случай.

Чл. 12. (1) Изпълнителният директор на агенцията със заповед определя служител от администрацията, който да отговаря и за мрежовата и информационната сигурност.
(2) В изпълнение на задачите, възложени му със Закона за киберсигурност и Закона за електронното управление и с подзаконовите нормативни актове по прилагането им, определеният по ал. 1 служител:
1. координира дейностите, които са свързани с постигане на високо ниво на мрежова и информационна сигурност и с целите, заложени в политиката на агенцията;
2. участва в изготвянето, поддържането и развитието на политиките за мрежова и информационна сигурност и документираната информация;
3. участва в поддържането и развитието на Системата за управление на сигурността на информацията съгласно международния стандарт ISO 27001;
4. консултира ръководството на агенцията във връзка с информационната сигурност; периодично (най-малко веднъж в годината) изготвя доклади за състоянието на мрежовата и информационната сигурност в агенцията и ги представя на изпълнителния директор на агенцията;
5. координира обученията, свързани с мрежовата и информационната сигурност;
6. поддържа връзки с други администрации, организации и експерти, които работят в областта на информационната сигурност;
7. следи за правилното водене на регистъра на инцидентите и организира анализ на инцидентите с мрежовата и информационната сигурност, за откриване на причините за тях и предприемане на мерки за отстраняването им;
8. следи за появата на нови киберзаплахи (вируси, зловреден код, спам, атаки и др.) и предлага адекватни мерки за противодействието им;
9. предлага санкции за лицата, които са нарушили мерките за мрежовата и информационната сигурност; 
10. организира тестове за откриване на уязвимости в информационните и комуникационните системи и предлага мерки за отстраняването им;
11. организира и сътрудничи при провеждането на одити, проверки и анкети и при изпращането на резултатите от тях на съответния национален компетентен орган;
12. изпълнява и други задачи съгласно нормативни актове, регламентиращи мрежовата и информационната сигурност.

Раздел II
Главен секретар

Чл. 13. (1) Административното ръководство на администрацията се осъществява от главен секретар.
(2) Главният секретар се назначава от изпълнителния директор.
(3) Главният секретар:
1. ръководи, координира и контролира функционирането на администрацията за точното спазване на нормативните актове;
2. осигурява организационната връзка между изпълнителния директор и административните звена;
3. координира оперативното изпълнение на съвместните задачи, възложени на общата и специализираната администрация;
4. изпълнява възложените му от изпълнителния директор правомощия по служебното правоотношение с лицата от администрацията, съгласно чл.6 ал.2 от Закона за държавния служител; 
5. координира оперативното взаимодействие с Министерството на земеделието и  храните, с други органи на изпълнителната власт и с неправителствени организации;
6. отговаря за планирането и отчетността при изпълнение на ежегодните цели на администрацията;
7. упражнява контрол за спазване на сроковете по приключване на образуваните в администрацията преписки;
8. осигурява условия за ефективна работа на всички административни звена на агенцията;
9. контролира провеждането на процедурите за възлагане на обществените поръчки;
10. изготвя  проект на годишен доклад за състоянието на администрацията и го представя на изпълнителния директор за утвърждаване;
11. утвърждава длъжностните характеристики на служителите в администрацията;
12. организира и отговаря за провеждането на оценяването на изпълнението на длъжността на служителите в администрацията и обучението им;
13. следи за законосъобразната обработка и защита на личните данни съгласно Закона за защита на личните данни;
(4) Главният секретар организира работата с предложенията и сигналите в съответствие с глава осма на Административнопроцесуалния кодекс.
(5) Главният секретар изпълнява и други функции, възложени му от изпълнителния директор.
(6) При отсъствие на главния секретар неговите функции се изпълняват от определено от изпълнителния директор с писмена заповед длъжностно лице за всеки конкретен случай.

Раздел III
Обща администрация

Чл. 14. (1) Общата администрация е организирана в дирекция „Административно, правно, финансово, счетоводно и информационно обслужване“.
(2) Дирекцията по ал. 1:
1. осъществява правно, административно, финансово  и информационно обслужване на дейността на изпълнителния директор и на териториалните звена на агенцията;
2. разработва и дава становища по проекти на нормативни актове;
3. осъществява процесуалното представителство на агенцията пред съдилищата;
4. оказва правна помощ на изпълнителния директор по законосъобразното изпълнение на неговите правомощия;
5. предприема правни действия за своевременното събиране на вземанията на агенцията;
6. планира процедурите за възлагане на обществени поръчки, по които възложител е агенцията, изготвя на базата на техническото задание документацията за участие в процедурите за възлагане на обществени поръчки, участва със свои представители в работата на комисиите, като следи за законосъобразността на процедурите по Закона за обществените поръчки (ЗОП), и контролира финансовото изпълнение на сключените въз основа на тях договори;
7. изготвя длъжностното и поименното разписание на длъжностите на администрацията;
8. подпомага разработването и актуализирането на длъжностните характеристики в агенцията;
9. изготвя проекти на всички актове, свързани с възникване, изменяне и прекратяване на служебните и трудовите правоотношения в агенцията;
10. организира процедурите по провеждането на конкурси за назначаване на служители по реда на Закона за държавния служител и на Кодекса на труда;
11. съхранява трудовите и служебните досиета на служителите и ги поддържа в съответствие със Закона за държавния служител и Кодекса на труда;
12. организира дейностите по предложенията, сигналите, жалбите и молбите на граждани и юридически лица и по административното обслужване на физически и юридически лица по системата „едно гише“;
13. организира и отговаря за работата по военновременното планиране и по отбранително-мобилизационната подготовка;
14. отговаря за периодичното създаване и съхраняване на архиви на информацията – на електронни носители или по електронен път, на данните на дирекциите в Централното управление на агенцията и в териториалните структури;
15. осигурява финансово-счетоводно обслужване на агенцията в съответствие с изискванията на Закона за счетоводството и другите нормативни актове;
16. предлага на изпълнителния директор проектите на годишен бюджет и периодични и годишни отчети за неговото изпълнение;
17. подпомага ръководството и служителите на агенцията за правилното и законосъобразното използване на финансовите ресурси и за опазването на собствеността;
18. подготвя предложения до министъра на земеделието и храните за необходимите промени по изпълнението на бюджета на агенцията;
19. извършва счетоводно отчитане на приходите и разходите по пълната бюджетна класификация и по счетоводните сметки от сметкоплана на бюджетните организации;
20. организира събирането и опазването на финансово-счетоводната информация на хартиен и електронен носител, както и ползването й от счетоводния архив;
21. контролира опазването на движимото и недвижимото имущество и провеждането на инвентаризации;
22. планира и подпомага изпълнението на инвестиционни програми на агенцията;
23. изготвя ведомостите и изплаща работните заплати;
24. организира извършването на основните и текущите ремонти на сградите и помещенията на агенцията, следи за поддържането, опазването, съхраняването и необходимата отчетност на наличната материална база;
25. осигурява техническото, деловодното и транспортното обслужване на агенцията;
26. осигурява техническото обслужване на изпълнителния директор, заместник изпълнителния директор, главния секретар и служителите в агенцията.
27. осъществява информационното обслужване на дейността на изпълнителния директор, служителите и на териториалните звена на агенцията; 
28. изгражда и поддържа информационните системи на агенцията
29. подпомага дейността на специализираната администрация за създаването и осъвременяването на публичните  регистри, поддържани от агенцията;
30. организира техническата поддръжка и подсигурява работоспособността на приложните информационни системи и техническата инфраструктура на агенцията;
31. методически ръководи и контролира всички структурни звена на агенцията по отношение на използването на информационните системи и компютърната техника;
32. осигурява взаимодействието между информационните системи на агенцията с аналогичните системи на други ведомства и развъдни организации за обмен на информация и интеграция;
33. разработва и предлага за утвърждаване от изпълнителния директор на агенцията политиките, целите, процедурите, индикаторите за оценка на информационната сигурност и инструкциите, произтичащи от нормативната уредба, както и всички други необходими указания и процедури; 
34. периодично публикува актуална информация съгласно чл. 15 от Закона за достъп до обществена информация;
35. осъществява сътрудничество с европейски и международни организации в областта на селекцията и репродукцията в земеделието.

Раздел IV
Специализирана администрация

Чл. 15. (1) Специализираната администрация е организирана в Главна дирекция „Сортоизпитване, апробация и семеконтрол“, Главна дирекция „Контрол и анализ на развъдната дейност в животновъдството“ и Главна дирекция „Управление на генетичните ресурси и репродуктивния процес в животновъдството“.
(2) В състава на Главна дирекция „Сортоизпитване, апробация и семеконтрол“ се включват териториални звена.
(3) В състава на Главна дирекция „Контрол и анализ на развъдната дейност в животновъдството“ се включват 5 териториални звена – регионални центрове за контрол и координация на развъдната дейност, със статут на отдели.
(4) В състава на Главна дирекция „Управление на генетичните ресурси и репродуктивния процес в животновъдството“ се включват две териториални звена - центрове по репродукция и анализ, със статут на отдели:
1. Източен център по репродукция и анализ Сливен, с териториален обхват областите Сливен, Варна, Русе, Велико Търново Силистра, Добрич, Шумен, Търговище, Разград , Бургас, Ямбол и Стара Загора;
2. Западен център по репродукция и анализ София, с териториален обхват областите София, Враца, Пловдив, Хасково, Смолян, Плевен, Монтана, Видин, Ловеч, Кюстендил, Перник, Благоевград, Габрово, Пазарджик и Кърджали.
(5) Числеността на персонала и структурата на звената по ал. 2, 3 и 4 се определят със заповед от изпълнителния директор.

Чл. 16. Главна дирекция „Сортоизпитване, апробация и семеконтрол“:
1. извършва:
а) официално държавно изпитване за различимост, хомогенност и стабилност;
б) изпитване за биологични и стопански качества;
в) предварително сороизпитване по протоколи на заявителя.
2. изготвя доклад за резултатите от сортоизпитването, който се разглежда от експертна комисия, назначена от изпълнителния директор на ИАСРЗ;
3. подготвя апробационни характеристики на сортове растения и породи/хибриди копринена буба;
4. обработва информацията за различимост, хомогенност и стабилност за признаване на сортове; подготвя документацията, необходима за съответните институции;
5. обработва информацията на конкурсните сортови опити за биологични и стопански качества от териториалните звена; подготвя документацията, необходима за съответните институции;
6. води служебни регистри на заявените за изпитване и на признатите сортове земеделски растения, подготвя проекти на договори за сортоизпитване;
7. осъществява сътрудничеството с международни организации в областта на сортоизпитването;
8. сключва договори с външни организации за изпитване на сортовете за целите на сортоизпитването;
9. изготвя планове и разпределя семената за провеждане  на опитите;
13. поддържа сравнителна колекция семена и база данни от общоизвестни сортове за целите на сортоизпитването;
14. организира провеждане на обучение на кандидатите за сортоизпитватели при издаване на удостоверение за сортоизпитватели и  осъществя  контрол върху дейността им;
15. контролира физическите и юридическите лица, получили разрешение по чл. 18, ал. 3 от ЗППМ;
16. организира курсове за полска инспекция на нововписани в Официалната сортова листа сортове земеделски растения;
17. провежда последващ контрол на предлагания на пазара посевен материал;
18. изготвя и съхранява досиетата на признатите сортове земеделски растения;
19. съставя и публикува на интернет страницата на агенцията бюлетини с резултатите от сортоизпитването на признатите сортове;
20. консултира земеделските производители в рамките на своята компетентност;
21. осъществява контрол при производството, заготовката, разпространяването, търговията и съхраняването на посевния и посадъчния материал, хмел и продукти от хмел;
22. извършва сертификация, одобряване, окачествяване и контрол на посевния и посадъчния материал съгласно ЗППМ и сертификация на хмел и продукти от хмел в съответствие с правото на Европейския съюз;
23. извършва системни прегледи, наблюдения и апробации на семепроизводствени посеви и маточни насаждения чрез спазване на нормативно утвърдени методики;
24. контролира заготовката на произведения посадъчен материал за търговия в страната;
25. извършва пробовземане и анализ за определяне посевните качества на произведения и търгуван в страната посевен материал, като издава съответните документи;
26. окачествява произведения в страната посадъчен материал и издава документ за качество;
27. извършва контролна официална полска инспекция по искане на собствениците на семепроизводствени посеви и маточни насаждения;
28. организира курсове и провежда обучение на полски инспектори по чл.6 от ЗППМ и контролира дейността им;
29. провежда изпити за полски инспектори - физически лица;
30.  участва в сътрудничество с международни организации в областта на сортоизпитване и сертификация  на посевния и посадъчния материал;
31.  извършва регистрация и води публичен регистър на лицата по чл. 28, ал.4 от ЗППМ;
32. изготвя и публикува на интернет страницата на агенцията Официалната сортова листа на Република България;
33. уведомява Европейската комисия за новопризнатите сортове от земеделски растителни видове и за настъпилите промени в Официалната сортова листа;
34. извършва анализ и контрол за определяне на посевните качества на произведения в страната предбазов, базов и сертифициран посевен материал и издава документи, задължителни за търговията с него;
35. издава официални етикети за сертифицирания  посевен и посадъчен материал;
36. извършва анализ за сортова чистота и сортова автентичност и участва в контрола на произведения в страната хибриден посевен материал и издава документи за търговията с него;
37. извършва контрол на лабораториите по чл. 7 от ЗППМ чрез контролни анализи на проби от партиди сертифицирани и базови семена;
38. изготвя доклади до изпълнителния директор за резултатите от проверките по т. 37;
39.  извършва арбитражни лабораторни анализи на семена ;
40. извършва анализи за наличие на генетично модифицирани организми в семена;
41. участва при провеждане на обучение на частни лаборанти;
42. провежда изпити за квалификация на персонала на лабораториите по чл. 7 от ЗППМ;
43. извършва обучение и провежда изпити за физически лица (пробовземачи);
44. взема проби от посеви коноп за установяване на количеството на тетрахидроканабинол.
45. издава констативни протоколи и съставя актове за установяване на административни нарушения.

Чл. 17. Главна дирекция „Контрол и анализ на развъдната дейност в животновъдството“:
1. участва в разработването на стратегия и политики в областта на развъдната дейност и животновъдството;
2. контролира и анализира дейността на развъдните организации;
3. участва в работата на комисии по чл. 29а, ал. 2 от ЗЖ за разглеждане на постъпилите в Министерството на земеделието и храните документи за издаване или отказ за издаване на разрешение за извършване на развъдна дейност;
4. участва в проверките на място относно декларираните обстоятелства в заявлението по чл. 29, ал. 1 от ЗЖ, подадено в Министерството на земеделието и храните, за издаване на разрешение за осъществяване на развъдна дейност;
5. упражнява контрол върху дейността на развъдните организации и развъдната дейност, чрез извършване на планови и извънпланови проверки;
6. участва в поддържането на информационна система за осъществяване на контрола по чл. 47, т. 3 от ЗЖ;
7. участва в поддържане на регистъра на развъдните стада от националния генофонд от всички видове и породи, който ежегодно актуализира съвместно с развъдните организации;
8. поддържа единен регистър на мъжките разплодни животни на територията на страната;
9. контролира репродуктивния процес в страната;
10. контролира предлагането на пазара на чистопородни разплодни животни, хибриди, регистрирани еднокопитни, сперма, яйцеклетки и ембриони;
11. контролира реда за използване на мъжки разплодници за естествено покриване;
12. контролира внасянето на разплодни животни, сперма, яйцеклетки и ембриони от трети страни;
13. организира и контролира дейностите, които са свързани с опазване, устойчиво използване и достъп до генетични ресурси в животновъдството;
14. контролира изнасянето на застрашени от изчезване и изчезващи породи от територията на страната;
14. поддържа национална мрежа за мониторинг на генетичните ресурси;
15. поддържа национална информационна система за генетичните ресурси в животновъдството;
16. определя рисковия статус и тренда на изменение на породите;
17. извършва проверка на състоянието на чистопородните разплодни животни, хибриди и регистрираните еднокопитни;
18. извършва проверка на съответствието на храненето и технологията на отглеждане с потребностите на съответния вид, порода и категория селскостопански животни;
19. извършва проверка на състоянието и начина на използване на сградите, инсталациите и техническото оборудване, свързани с производството, развъдната дейност и предлагането на пазара на животни, сперма, яйцеклетки и ембриони;
20. извършва специализирани проверки, възложени от министъра на земеделието и храните, във връзка с усвояването на европейски и национални средства от развъдни организации и фермери;
21. оказва специализирана помощ на Държавен фонд "Земеделие" при осъществяването на контрол за целесъобразното изразходване на средства за подпомагане дейността на развъдните организации и за схемите за директни плащания при селскостопански животни под селекционен контрол, както и схеми и мерки за държавни помощи;
22. въвежда информация в Интегрираната информационна система на Българската агенция по безопасност на храните относно породността на животните под селекционен контрол и вписването им в регистрите по чл. 18, ал. 6 от ЗЖ;
23. организира мероприятия за популяризиране на развъдната дейност, като регионални, национални и международни изложения по животновъдство;
24. участва в постоянно действащи експертни комисии на териториите на общинските служби по земеделие за извършване на проверка на място за установяване на загинали селскостопански животни;
25. участва при вземането на биологичен материал за извършване на анализи и изследвания по чл. 46, т. 2 от ЗЖ;
26. съставя актове за установяване на административни нарушения.
27. прави предложения за отнемане на разрешително за осъществяване на развъдна дейност на развъдната организация;
28. изготвя и предлага график за планови проверки на развъдните организации;
29. участва в заседанията на постоянния комитет по зоотехника; 
30. подпомага изпълнителния директор при изпълнението на фунцкиите на компетентен орган за извършване на официален контрол в съответствие с чл. 39 от Регламент (ЕС) 2016/2012;
31. участва в процеса на оценка на животни включени в развъдни програми, които са унищожени при възникнала епизоотична обстановка;
32. подпомага изпълнителния директор при организиране и работа на Държавната комисия по породи животни.

Чл. 18. Главна дирекция „Управление на генетичните ресурси и репродуктивния процес в животновъдството“:
1. участва в разработването на стратегия и политики в областта на съхраняването на националния генофонд, управлението на генетичните ресурси и репродуктивния процес в животновъдството;
2. съгласува националните програми по съхранение и управление на генетичните ресурси с правото на Европейския съюз, с международни организации и институции;
3. участва при синхронизиране на националната нормативна уредба с правото на Европейския съюз в областта на животновъдството;
4. подпомага дейността на националния координатор по управление и съхранение на генетичните ресурси;
5. осъществява контакти с европейски и международни организации и институции в областта на развъдната дейност;
6. разработва и реализира национални програми за ex situ - in vivo и in vitro съхранение и управление на генетичните ресурси;
7. извършва развъдна дейност при породи, за които няма регистрирани развъдни организации, или в случаите на отнемане на разрешение за осъществяване на развъдна дейност на развъдна организация до пренасочването й към съществуваща или създаване на нова развъдна организация;
8. управлява държавните станции за изкуствено осеменяване в гр. София и гр. Сливен, където се извършва криоконсервиране на генетичен материал и ex situ съхраняване на застрашени породи селскостопански животни; 
9. методически ръководи и контролира дейността на лабораториите:
а) Лаборатория за изследване физикохимичния състав на млякото в гр. Сливен;
б) Лаборатория за извършване на ДНК анализ и проверка на произход на различни видове селскостопански животни в гр. София;
б) Лаборатория за изследване качеството на вълната в гр. Шумен; 
10. управлява депата за мъжки разплодни животни;
11. управлява станциите за преценка на млади животни по собствена продуктивност;
12. управлява националните резервати за съхраняване на генетичните ресурси;
13. управлява националните депа за защита на селскостопанските животни при бедствия, аварии и възникнали епизоотични заболявания;
14. управлява и администрира репродуктивния процес в страната;
15. управлява и поддържа Националната гененетична банка от сперма, яйцеклетки и ембриони и националния генетичен резерв;
16. оказва методическа помощ и съдействие за in situ съхраняване на генетичните ресурси при обичайния им начин на отглеждане в техния естествен ареал;
17. оказва методическа помощ и създава условия за реализиране на развъдните програми на развъдните организации;
18. координира създаването на нови породи и хибриди животни, като организира и осигурява технически дейността на Държавната комисия по породи животни;
19. извършва експертизи за определяне на породната принадлежност на животните;
20. контролира извършването на физико-химичен и микробиологичен анализ на млякото;
21. контролира изследването за рандеман и нежност на вълната;
22. изготвя методики за вземане на проби за извършване на генетичен анализ;
23. участва в обучение на животновъди за вземане на проби за нуждите на развъдната дейност;
24. изготвя справки, становища, информации и отчети, които са свързани с лабораторната дейност в съответствие с компетенциите си;
25. оказва съдействие и извършва арбитражни дейности при определяне на породен състав, при доказване на произхода, при определяне качеството на животинската продукция и други.

Раздел V
Организация на работа на агенцията

Чл. 19. (1) Работното време на администрацията е 8 часа дневно с променливи граници от 7,30 до 18,30 ч с почивка 30 минути, която може да се ползва между 12,00 и 14,00 ч, и с период на задължително присъствие от 10,00 до 16,00 ч.
(2) Продължителността и редът за отчитане на работното време по ал. 1 се определят със заповед на главния секретар.
(3) При осъществяване на контролни дейности служителите на агенцията могат да осъществяват правомощията си и извън установеното работно време с цел предотвратяване или пресичане на нарушенията.
(4) Изпълнителният директор или оправомощено от него лице може да възлага на служителите извършването на работа от разстояние за не повече от два дни от работната седмица съгласно допълнителните условия по Глава пета, раздел „VIIIб“ от Кодекса на труда. Извършването на работа от разстояние се възлага със съгласието на служителя.
(5) При обявено извънредно положение или обявена извънредна епидемична обстановка изпълнителният директор или оправомощено от него лице може да възлага на служителя без негово съгласие работа от разстояние в домашна среда. Условията и редът за възлагане, изпълнение и контрол на работата от разстояние в тези случаи се определят със заповед.

Чл. 20. (1) Гражданите, организациите и омбудсманът могат да отправят до изпълнителния директор предложения и сигнали относно организацията и дейността на агенцията. Предложенията относно усъвършенстване на организацията и дейността на агенцията трябва да са мотивирани и конкретни.
(2) Изпълнителният директор или упълномощено от него длъжностно лице взема решение по предложението в срок до два месеца след постъпването му, освен ако този срок бъде удължен до 6 месеца поради необходимост от по-продължително проучване. Взетото решение по предложението се съобщава на подателя в 7-дневен срок. Направените предложения, както и взетите по тях решения могат да се публикуват на интернет страницата на агенцията.
(3) Не се разглеждат анонимни предложения и сигнали, които не са подписани от подателя или от негов представител по закон или пълномощие, както и такива, в които не са посочени:
1. трите имена на гражданина, адрес по местоживеене, както и телефон, факс или електронен адрес;
2. фирмата на търговеца или наименованието на юридическото лице, изписани и на български език, седалището и последният посочен в съответния регистър адрес на управление, както и телефон, факс или електронен адрес.

Чл. 20. (1) Документите, изпратени до агенцията, се завеждат във входящ регистър, като се отбелязва датата на получаването им, в случаите когато се получени документи на хартия.
(2) При завеждането на документите се извършва проверка за наличието на всички посочени материали и се образува служебна преписка.

Чл. 21. (1) Служебните преписки се разпределят от изпълнителния директор с резолюция до съответните ръководители на административните звена. Адресатите на преписките се отбелязват във  входящия регистър.
(2) Служебните преписки се разпределят веднага след постъпването им в агенцията.
(3) Резолюцията на изпълнителния директор  съдържа указания, срок за изпълнение, дата и подпис. При възлагане на преписката на повече от един ръководител на административно звено се посочва отговорният от тях.
(4) Ръководителите на административните звена възлагат с резолюция изпълнението на служебните преписки на съответен служител или служители, като се определя отговорният от тях.

Чл. 22. Изходящите от агенцията материали, в случаите в които се изготвят на хартия се съставят в два екземпляра. Вторият екземпляр съдържа името, длъжността и подписа на служителя, изготвил документа, и на ръководителя на съответното административно звено, като се посочва датата.

Чл. 23. (1) Гражданите могат да отправят писмено искане за среща с изпълнителния директор. Главният секретар съставя график за срещите на изпълнителния директор с граждани само за приемното му време.
(2) Приемното време на изпълнителния директор на агенцията за граждани и представители на организации с предложения и сигнали е в понеделник от 14,00 до 16,00 ч.

Чл. 24. (1) За образцово изпълнение на служебните си задължения държавните служители и лицата по трудово правоотношение могат да бъдат награждавани с отличия и награди от изпълнителния директор.
(2) Изпълнителният директор утвърждава образец на златен и сребърен почетен знак на агенцията.


ЗАКЛЮЧИТЕЛНА РАЗПОРЕДБА

Параграф единствен. Правилникът се приема на основание чл. 55 от Закона за администрацията.



Приложение към чл. 13, ал. 1
	Обща численост на персонала в Изпълнителната агенция по селекция и репродукция в земеделието – 200 щатни бройки

	Изпълнителен директор
	1

	Заместник изпълнителен директор
	1

	Главен секретар
	1

	Финансов контрольор
	1

	Обща администрация
	16

	в т.ч.:
	

	дирекция „Административно, правно, финансово, счетоводно и информационно обслужване“
	16

	Специализирана администрация
	180

	в т.ч.:
	

	Главна дирекция „Сортоизпитване, апробация и семеконтрол“ с териториални звена
	109

	Главна дирекция „Контрол и анализ на развъдната дейност в животновъдството“ с териториални звена
	47

	Главна дирекция „Управление на генетичните ресурси и репродуктивния процес в животновъдството“ с териториални звена
	24



23
